
                REPUBLIKA HRVATSKA
KOPRIVNIČKO-KRIŽEVAČKA ŽUPANIJA
                    OPĆINA LEGRAD 
                OPĆINSKI NAČELNIK 

KLASA: 365-01/26-01/01
URBROJ: 2137-10-02-26-2
Legrad, 25. rujna 2026.

Na temelju Zakona o energetskoj učinkovitosti („Narodne novine“, broj 127/14, 116/18, 25/20, 32/21, 41/2021. i 40/25) te članka 10. Programa potpora za povećanje energetske učinkovitosti obiteljskih kuća na području Općine Legrad („Službeni glasnik Koprivničko - križevačke županije“, broj 5/26) općinski načelnik Općine Legrad dana, 25. rujna 2026. godine, donosi

JAVNI POZIV
za dodjelu potpora za povećanje energetske učinkovitosti obiteljskih kuća na području Općine Legrad

1. PREDMET JAVNOG POZIVA

Predmet ovog Javnog poziva je prikupljanje prijava za dodjelu nepovratnih novčanih sredstava Općine Legrad za sufinanciranje provedbe mjera povećanja energetske učinkovitosti, odnosno energetske obnove postojećih obiteljskih kuća na području Općine Legrad.

Cilj Poziva je poticanje energetske učinkovitosti postojećih obiteljskih kuća, smanjenje potrošnje energije i energenata te poboljšanje energetskih svojstava stambenih objekata.

2. IZNOS POTPORE

Općina Legrad korisnicima dodjeljuje nepovratnu novčanu potporu u iznosu od 1.000,00 EUR po korisniku.
Potpora se dodjeljuje za opravdane troškove provedbe mjera energetske obnove, sukladno ovom Javnom pozivu i Programu.
Sredstva se dodjeljuju do iskorištenja sredstava osiguranih u Proračunu Općine Legrad za proračunsku godinu.

3. PRIHVATLJIVE MJERE I OPRAVDANI TROŠKOVI

Prihvatljivim i opravdanim troškovima smatraju se troškovi povećanja energetske učinkovitosti, i to:
· izrada toplinske izolacije vanjske ovojnice – vanjski zid, minimalno 10 cm;
· izolacija ravnog krova;
· izolacija stropa prema negrijanom tavanu;
· izolacija kosog krova;
· zamjena vanjske stolarije;
· ugradnja sunčanih toplinskih sustava;
· ugradnja kotlova na sječku i pelete;
· ugradnja dizalice topline;
· ugradnja fotonaponskih sustava;
· troškovi nastali nakon 1. siječnja 2026. godine.

4. PRIHVATLJIVI PODNOSITELJI

Pravo na podnošenje prijave imaju fizičke osobe koje su vlasnici ili suvlasnici obiteljske kuće na području Općine Legrad i koje:
1. imaju prebivalište na adresi obiteljske kuće za koju se traži sufinanciranje;
2. ulažu vlastita sredstva u provedbu projekta energetske obnove;
3. ispune sve uvjete ovog Javnog poziva;
4. dostave svu propisanu dokumentaciju;
5. sklope s Općinom Legrad Ugovor o zajedničkom ulaganju u energetsku obnovu obiteljske kuće.

Korisnik koji ostvari potporu obvezuje se da neće mijenjati prebivalište s područja Općine Legrad u razdoblju od najmanje 10 godina od dana potpisa Ugovora.

5. OBITELJSKA KUĆA

Obiteljskom kućom u smislu ovog Javnog poziva smatra se postojeća zgrada:
· izgrađena temeljem građevinske dozvole ili drugog odgovarajućeg akta sukladno propisima o gradnji, odnosno druga zgrada koja je s njom izjednačena posebnim propisom;
· za koju je upravni akt kojim se dokazuje zakonitost izvršan, odnosno ima klauzulu pravomoćnosti ili izvršnosti;
· koja ima uporabnu dozvolu ili rješenje o izvedenom stanju;
· koja nije dograđivana ili mijenjana u odnosu na akt kojim se dokazuje njezina zakonitost;
· u kojoj je više od 50 % bruto podne površine namijenjeno stanovanju;
· koja ima najviše tri stambene jedinice;
· koja ima građevinsku bruto površinu manju ili jednaku 600 m²;
· koja zadovoljava jedan od dva navedena uvjeta.

6. OBJEKTI KOJI NISU PRIHVATLJIVI

Predmet sufinanciranja ne mogu biti:
· zgrade koje imaju upravitelja sukladno Zakonu o vlasništvu i drugim stvarnim pravima;
· zgrade koje nisu privedene svrsi sukladno aktu kojim se dozvoljava građenje, uključujući zgrade koje su u gradnji;
· zgrade za koje je pokrenut postupak legalizacije, odnosno za koje je u tijeku postupak ishođenja rješenja o izvedenom stanju, a rješenje još nije pravomoćno;
· zgrade kojima je vlasnik ili suvlasnik pravna osoba;
· zgrade kod kojih je narušena mehanička otpornost i stabilnost konstrukcijskih elemenata;
· zgrade kojima je izdan dokaz o legalnosti / uporabna dozvola nakon 1. listopada 2023. godine.

7. UVJETI ZA OSTVARIVANJE POTPORE

Podnositelj mora dokazati da ulaže vlastita sredstva u provedbu prijavljene mjere energetske obnove.
Prijavitelj je dužan dostaviti dokumentaciju propisanu ovim Javnim pozivom, a osobito:
1. detaljnu ponudu izvođača radova za provedbu prijavljene mjere;
2. uvjerenje o prebivalištu ili elektronički zapis o prebivalištu iz sustava e-Građani za sve članove kućanstva;
3. presliku dokaza zakonitosti obiteljske kuće s klauzulom pravomoćnosti odnosno izvršnosti;
4. presliku zemljišnoknjižnog izvatka za česticu na kojoj se nalazi obiteljska kuća;
5. pisanu izjavu svih suvlasnika subvencioniranog objekta da su suglasni s podnošenjem prijave i provedbom prijavljenih mjera, ako je primjenjivo;
6. preslike računa izvođača radova i dokaze o plaćanju računa;
7. fotodokumentaciju postojećeg stanja i stanja nakon energetske obnove;
8. izjavu o podmirenim svim obvezama prema Općini Legrad.

Općina Legrad može zatražiti i dodatnu dokumentaciju potrebnu za provjeru ispunjavanja uvjeta ovog Javnog poziva.

8. NAČIN I ROK PODNOŠENJA PRIJAVE

Prijave se podnose isključivo putem digitalne platforme SOM natječaji, objavljene na internetskoj stranici Općine Legrad.
Javni poziv otvoren je od 15. listopada 2026. godine do 15. studenog 2026. godine, odnosno do iskorištenja sredstava osiguranih u Proračunu Općine Legrad za ovu namjenu.
Ako se sredstva ne iskoriste do isteka roka, Općina Legrad može produljiti rok za podnošenje prijava.

9. NAČIN ODABIRA KORISNIKA

Prijave će se obrađivati prema redoslijedu zaprimanja urednih i potpunih prijava, do iskorištenja sredstava osiguranih u Proračunu Općine Legrad.
Nepravodobne i nepotpune prijave neće se razmatrati, odnosno podnositelj će, kada je to moguće, biti pozvan na dopunu prijave u roku koji odredi Općina Legrad.
Ocjenjivanje pristiglih prijava i odabir korisnika provodi Povjerenstvo koje imenuje općinski načelnik.
O dodjeli potpore donosi se odgovarajuća odluka.

10. UGOVOR O ZAJEDNIČKOM ULAGANJU

Odabrani korisnik nakon donošenja Odluke o odabiru sklapa s Općinom Legrad Ugovor o zajedničkom ulaganju u energetsku obnovu obiteljske kuće.
Ugovorom će se urediti međusobna prava i obveze Općine Legrad i korisnika, uključujući:
· predmet i iznos potpore;
· prihvatljive troškove;
· rokove provedbe;
· način dokazivanja realizacije mjere;
· način isplate sredstava;
· obvezu omogućavanja kontrole;
· obvezu čuvanja dokumentacije;
· uvjete povrata sredstava.

11. ROK ZA REALIZACIJU PROJEKTA

Odabrani korisnik dužan je realizirati prijavljenu mjeru energetske učinkovitosti sukladno uvjetima ovog Javnog poziva i Ugovora.
Zahtjev za povrat, odnosno isplatu odobrenih sredstava korisnik je dužan podnijeti najkasnije u roku od 12 mjeseci od dana potpisivanja Ugovora.
Ako korisnik u navedenom roku ne realizira prijavljeni projekt, smatrat će se da je odustao od provedbe projekta te može izgubiti pravo na dodijeljenu potporu.

12. ISPLATA SREDSTAVA

Potpora se isplaćuje nakon što korisnik dokaže da je prijavljena mjera energetske obnove provedena te da je vlastitim sredstvima podmirio troškove izvođača.
Kao dokaz realizacije i plaćanja korisnik je dužan dostaviti odgovarajuće račune izvođača radova, dokaze o izvršenom plaćanju na račun izvođača te fotodokumentaciju izvedenog stanja.
Općina Legrad zadržava pravo provjere vjerodostojnosti dostavljene dokumentacije i izvršene mjere prije isplate sredstava.

13. KONTROLA I OBVEZE KORISNIKA

Općina Legrad može u bilo kojem trenutku izvršiti kontrolu provedbe i ugradnje mjere za koju je korisnik ostvario potporu.
Korisnik je dužan omogućiti Općini Legrad kontrolu namjenskog utroška dodijeljenih sredstava.
Stručnu i administrativnu kontrolu dodjele potpora provodi Jedinstveni upravni odjel Općine Legrad u roku od najviše tri godine od dana isplate potpore.
Korisnik koji ostvari pravo na potporu dužan je:
· predmetno ulaganje koristiti za odobrenu namjenu;
· ne otuđiti predmetno ulaganje niti mu promijeniti namjenu;
· održavati predmetno ulaganje u svrsi i funkciji najmanje pet godina od datuma zaprimanja Odluke o dodjeli potpore;
· omogućiti kontrolu provedene mjere i namjenskog utroška sredstava.

14. POVRAT SREDSTAVA

Ako se utvrdi da je korisnik potpore priložio neistinitu dokumentaciju uz prijavu ili da prijavljeno stanje ne odgovara stvarnom stanju utvrđenom prilikom kontrole na terenu, korisnik je dužan dobivena sredstva odmah vratiti u Proračun Općine Legrad.
U navedenom slučaju korisnik gubi pravo na druge potpore iz Proračuna Općine Legrad u sljedećih pet godina.

15. INFORMACIJE

Sve informacije vezane uz ovaj Javni poziv, uključujući obrasce, upute za prijavu i ostalu dokumentaciju, bit će dostupne na internetskoj stranici Općine Legrad i putem digitalne platforme SOM natječaji.
Za dodatne informacije podnositelji se mogu obratiti Jedinstvenom upravnom odjelu Općine Legrad:
Općina Legrad
Trg Svetog Trojstva 52a
48317 Legrad
e-mail: info@opcinalegrad.hr
telefon: 048/835-051

16. ZAVRŠNE ODREDBE

Podnošenjem prijave podnositelj prihvaća sve uvjete ovog Javnog poziva i Programa potpora za povećanje energetske učinkovitosti obiteljskih kuća na području Općine Legrad.
Općina Legrad zadržava pravo izmjene, dopune ili poništenja ovog Javnog poziva, o čemu će pravodobno obavijestiti zainteresirane podnositelje putem svoje internetske stranice.
Ovaj Javni poziv objavljuje se na internetskoj stranici Općine Legrad i putem digitalne platforme SOM natječaji.

Općinski načelnik:
Ivan Sabolić, mag.pol.

